b'\n_START_ARTICLE_\nD\xc3\xa5lundm\xc3\xa5ler\n_START_SECTION_\nUtseende\n_START_PARAGRAPH_\nEn liten (vingespenn 16 \xe2\x80\x93 21\xc2\xa0mm), slank, brun m\xc3\xa5ler. Den ligner sterkt p\xc3\xa5 nelliklundm\xc3\xa5ler (Perizoma affinitata), men kan skilles fra denne p\xc3\xa5 at den er mindre og at forvingens hvite tverrb\xc3\xa5nd vanligvis har en dobbelt innsnevring p\xc3\xa5 innerkanten (enkel hos nelliklundm\xc3\xa5leren)._NEWLINE_Forvingen er brun med et dobbelt, hvitt tverrb\xc3\xa5nd noe utenfor midten. Langs ytterkanten g\xc3\xa5r det en smal, b\xc3\xb8lgete, hvit tverrlinje som er tydelig i alle fall i den fremre delen. Bakvingen er gr\xc3\xa5hvit. Larven er kort og kraftig, men en del korte b\xc3\xb8rster, lysgr\xc3\xb8nn med to r\xc3\xb8de lengdestriper langs ryggen.\n_START_SECTION_\nLevevis\n_START_PARAGRAPH_\nArten lever i skog men ogs\xc3\xa5 i \xc3\xa5pne omr\xc3\xa5der. Larven lever i blomster og fr\xc3\xb8kapsler av kvassd\xc3\xa5 (Galeopsis tetrahit) og skogsvinerot (Stachys sylvatica). De voksne sommerfuglene flyr i juni \xe2\x80\x93 august.\n_START_SECTION_\nUtbredelse\n_START_PARAGRAPH_\nArten finnes i hele Europa og videre \xc3\xb8stover gjennom Nord-Asia. I Norge er den funnet over hele landet unntatt de nordlige og \xc3\xb8stlige delene av Finnmark.'